TarddLe22:

Cyrff allweddol yn ailymrwymo i gydweithio yn wyneb sialensiau cyffredin

Mae tîm dalgylchoedd dŵr yfed Dŵr Cymru wedi cynnal ei gynhadledd TarddLe flynyddol, lle mae’r cyrff allweddol wedi cadarnhau eu hymrwymiad i weithio mewn partneriaeth a chydweithio er mwyn amddiffyn ansawdd dŵr yfed o’r newydd.

Dan y teitl Hwyluso Cydweithio Effeithiol, y gynhadledd oedd un o’r cyntaf i gael ei chynnal yn dilyn Archwiliad Dwfn Llywodraeth Cymru i Fioamrywiaeth, a’i bwriad oedd ategu’r argymhellion a gododd o’r archwiliad. Gofynnwyd i’r gwesteion a wahoddwyd ymrwymo i weithredu ar sail ‘Tîm Cymru’. Trwy gydweithio a chronni adnoddau, arbenigedd a phenderfyniad, mae yna bosibilrwydd go iawn o gyflawni nifer o fanteision y tu hwnt i ansawdd dŵr yfed, a fydd yn ein helpu ni i fynd i’r afael ag Argyfyngau Byd Natur a’r Hinsawdd.

Wrth siarad yn y gynhadledd, dywedodd Ian Christie, Rheolwr Gyfarwyddwr Gwasanaethau Dŵr, Cynllunio Asedau a Chyflawni Cyfalaf Dŵr Cymru: “Rhaid i ni barhau i flaenoriaethu darparu dŵr yfed diogel ac iach, ond ni allwn wneud hynny ar ein pen ein hunain. Mae Rheoli Tir yn bwysig dros ben i’r dalgylchoedd sy’n darparu’r dŵr ar gyfer ein gweithfeydd trin… Mae’n hynod o bwysig felly ein bod ni’n gweithio gyda rheolwyr tir eraill er mwyn codi ansawdd y dŵr crai yna i’r safonau uchaf posibl.”

Adlewyrchwyd hyn hefyd yn y prif anerchiad a draddodwyd trwy fideo gan y Gweinidog Newid Hinsawdd, Julie James, AS. Dywedodd: “Mae’r cysylltiadau rhwng amddiffyn ansawdd ein tir a’n dŵr yn cynnig cyfleoedd di-ri ar gyfer partneriaethau cydweithredol, a fy ngobaith i yw y bydd trafodaethau heddiw yn archwilio’n rheiny’n fwy manwl… Mae angen i ni weithredu ar sail dalgylchoedd dŵr integredig, gan ganolbwyntio ar gydweithio ar draws nifer o sectorau ac atebion sy’n seiliedig ar natur er mwyn bwydo gwelliannau o ran ansawdd y dŵr.

Gallwch weld beth oedd gan eraill i’w ddweud yn yr achlysur trwy wylio’r fideos isod…